Ástralir veita 40 milljónum í goðafræðiverkefni Snorrastofu Stjórn Rannsóknarráðs Ástalíu ákvað á dögunum að veita 40 milljónum króna í alþjóðlegt goðafræðiverkefni sem Snorrastofa í Reykholti hóf undirbúning að fyrir tveimur árum og skipulegt er til 12 ára . Við þetta verkefni , sem á ensku nefnist „ Pre-Christian Religions of the North , “ starfa tveir vísindamenn við Háskólann í Sydney og er þessum 40 milljóna króna styrk ætlað að standa undir starfi þeirra næstu þrjú árin og fer því ekki út úr álfunni . Bergur Þorgeirsson , forstöðumaður Snorrastofu , segir að þetta sé það sem beðið hafi verið eftir til framgangs þessa verkefnis , stórum styrk frá viðurkenndum rannsóknarsjóði . „ Alls er komið í þetta verkefni um 45 milljónir , en við erum að leita eftir styrkjum til þess víða , meðal annars í Svíþjóð , Noregi , Bretlandi og svo auðvitað hér á Íslandi . “ Aðspurður segir Bergur að markmiðið með þessu alþjóðlega verkefni sé að að gefa út nokkurra binda yfirlitsrit um norræna goðafræði þar sem gerð verður grein fyrir öllum helstu heimildum um hana , þ.e. fornleifum , örnefnum og rituðu máli . Enn fremur verður gerð ítarleg grein fyrir öllum helstu rannsóknum fræðimanna um efnið . Ekkert yfirlitsrit af þessu tagi hefur komið fram síðustu hálfa öldina . Bergur segir að annars sé nú þungt fyrir fæti með rekstur Snorrastofu í niðurskurði bæði hjá ríki og sveitarfélögum . Þar sem að við blasi 25% niðurskurður hjá sveitafélögunum og hjá ríkinu um 8,5% til viðbótar þeim 10% sem ríkið skar niður í fjárveitingum til Snorrastofu á síðasta ári . „ Þetta er þessi flati niðurskurður ríkisins sem við þurfum að glíma við eins og aðrir , “ segir Bergur . Stöðugildi við Snorrastofu hafa verið 8,25 á ársgrundvelli síðustu tvö árin .